S-501/2016

Mál þetta, sem dómtekið var í dag, var höfðað með ákæru lögreglustjórans á höfuðborgarsvæðinu/héraðssaksóknara, dagsettri 9. ágúst 2016, á hendur:

„S-kk-þgf B. S-kk-þgf, kt. 000000-0000,

[...],

Fyrir eftirtalin hegningarlagabrot framin í Reykjavík, nema annað sé tekið fram:

Þjófnaði, með því að hafa,

1. Aðfaranótt mánudagsins 18. maí 2015, á bifreiðastæði við Laugarnesveg 73, farið inn í bifreiðina [...] og stolið þaðan Iphone síma að verðmæti kr. 60.000.

(Mál nr. 007-2015-28361)

2. Aðfaranótt fimmtudagsins 30. júlí 2015, á bifreiðastæði við Réttarholtsveg 81, farið inn bifreiðina [...] og stolið þaðan seðlaveski með ýmsum greiðslukortum og í kjölfarið stolið kr. 25.000 í reiðufé með því að taka út af debetkorti tjónþola [...] í hraðbanka Íslandsbanka við Réttarholtsveg og að auki gert tilraun til að taka út kr. 400.000 í tveimur færslum.

(Mál nr. 007-2015-44041)

3. Á tímabilinu 23.-30. janúar 2016 við Tunguheiði 4 í Kópavogi, farið inn í bifreiðina [...] og stolið farsíma að óþekktu verðmæti.

(Mál nr. 007-2016-7373)

4. Aðfaranótt þriðjudagsins 1. mars 2016, í verslun 10-11 við Lágmúla 7, stolið matvörum samtals að verðmæti kr. 2.217.

(Mál nr. 007-2016-11320)

5. Aðfaranótt þriðjudagsins 15. mars 2016, farið inn í bifreiðar við Ísalind 2 í Kópavogi og stolið þaðan samtals kr. 1.002 í smámynt.

(Mál nr. 007-2016-14345)

6. Aðfaranótt mánudagsins 23. maí 2016, brotist inn í hárgreiðslustofuna Studio Hallgerði við Nóatún 17 með því að brjóta rúðu í útidyrahurð stofunnar og stolið þaðan um 2.000 kr. í smámynt.

(Mál nr. 007-2016-29372)

Teljast brot þessi varða við 244. gr. almennra hegningarlaga nr. 19/1940.

Þess er krafist að ákærði verði dæmdur til refsingar og til greiðslu alls sakarkostnaðar.“

Farið var með mál þetta samkvæmt 164. gr. laga um meðferð sakamála og var það tekið til dóms án frekari sönnunarfærslu er sækjanda og ákærða hafði verið gefinn kostur á að tjá sig um lagaatriði og ákvörðun viðurlaga.

Í ákærulið 2 er ákærða gefið að sök að hafa aðfaranótt fimmtudagsins 30. júlí 2015, á bifreiðastæði við Réttarholtsveg 81, farið inn í bifreiðina [...] og stolið þaðan seðlaveski með ýmsum greiðslukortum og í kjölfarið stolið 25.000 kr. í reiðufé með því að taka út af debetkorti tjónþola [...] í hraðbanka Íslandsbanka við Réttarholtsveg og að auki gert tilraun til að taka út 400.000 kr. í tveimur færslum. Brotið er réttilega heimfært til refsiákvæðis hvað varðar fyrri hluta ákæruliðarins en láðst hefur að tilgreina heimfærslu brotsins hvað varðar seinni hluta hennar, svo sem skylt er samkvæmt 152. gr. laga nr. 88/2008. Í ákæru er verknaðarlýsing hins vegar svo ótvíræð að ljóst er að verknaðinn beri að heimfæra undir 244. gr., sbr. 20. gr., almennra hegningarlaga sem tilraun til þjófnaðar. Þykir með lögjöfnun frá 1. mgr. 180. gr. laga nr. 88/2008, og með vísan til dóms Hæstaréttar frá 20. maí 2010 í máli nr. 480/2009, mega gera ákærða refsingu fyrir brotið samkvæmt 244. gr., sbr. 20. gr.. almennra hegningarlaga en ákærði játaði brot sitt að þessu leyti.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru með þeim athugasemdum sem að ofan greinir.

Ákærði á að baki sakarferil sem nær aftur til ársins 1999. Hann hefur ítrekað gerst sekur um auðgunarbrot og telst vera síbrotamaður, sbr. 72. gr. almennra hegningarlaga. Brot ákærða samkvæmt ákærulið 1. og 2. eru framin fyrir uppkvaðningu dóms sem hann hlaut 2. september 2015. Verður honum því dæmdur hegningarauki við þann dóm, sbr. 78. gr. almennra hegningarlaga en jafnframt er litið til 77. gr. laganna.

Til málsbóta horfir að ákærði játaði brot sín greiðlega hjá lögreglu og fyrir dóminum. Þá var heildarverðmæti þýfisins ekki mikið og komst það í flestum tilvikum til skila.

Með hliðsjón af ofangreindu þykir refsing ákærða hæfileg fjögurra mánaða fangelsi.

Engan sakarkostnað leiddi af málinu.

D ó m s o r ð :

Ákærði, S-kk-nf B. S-kk-nf, sæti fangelsi í fjóra mánuði.

S-kvk-nf H-kvk-nf (sign.)